*Ας αναζητήσουμε τις διαφορές μεταξύ του Ρομαντισμού του 19ου αιώνα και του Ιμπρεσιονισμού ο οποίος ήταν δημοφιλής μεταξύ 1890 και 1920 και οδήγησε στη μουσική του 20ου αιώνα.*

Στην Τέχνη του Ρομαντισμού (19ος) οι άνθρωποι και τα γεγονότα αναπαρίστανται κυριολεκτικά και συχνά μέσω προγραμματικών στοιχείων, ενώ ο Ιμπρεσιονισμός στοχεύει να δημιουργήσει μια εντύπωση της στιγμής ή μια αφηρημένη ατμόσφαιρα.

Ο Ιμπρεσιονισμός στη μουσική παρουσίαζε τρία κύρια χαρακτηριστικά.

1. Ρευστότητα του ύφους (που οφειλόταν στην έλλειψη σταθερού ρυθμού. Συνεχείς αλλαγές μέτρου, tempo )
2. Ατμοσφαιρικότητα (λόγω του τρόπου που η μουσική σε κάνει να αισθάνεσαι και να ακούς)
3. Ηχοχρώματα ( η ποιότητα του ήχου, η ταυτότητα του ήχου κάθε μουσικού οργάνου, που διακρίνει το ένα μουσικό όργανο από τα άλλα) και η χρήση τους στην ενορχήστρωση

Σημαντικές διαφοροποιήσεις

1. Στις κλίμακες.

Οι συνθέτες δεν περιορίζονται στις μείζονες και ελάσσονες κλίμακες του Τονικού Μουσικού Συστήματος. Η ιμπρεσιονιστική μουσική χρησιμοποιεί επίσης και την κλίμακα με ολόκληρους τόνους αλλά και τις πεντατονικές σκάλες (ιδιαίτερα η μουσική του Ντεμπυσύ). Συνθέτες όπως ο Ντεμπυσύ και ο Ραβέλ ξαναβρήκαν και χρησιμοποίησαν στη μουσική τους παλιούς δυτικούς «εκκλησιαστικούς τρόπους» (οι περισσότεροι από τους οποίους και παραλληλίζονταν με αρχαιοελληνικούς, πχ Δώριος, Φρύγιος, Λύδιος κλπ).

1. Στην αρμονία
2. μέσω της χρήσης της παράλληλης κίνησης (όλες οι φωνές κινούνται προς την ίδια κατεύθυνση, χρήση συνεχόμενων παραλλήλων 4ων, 5ων 8ων αλλά και διάφωνων διαστημάτων) αλλά και νέων τρόπων σύνδεσης συγχορδιών μεταξύ τους
3. αρμονική ασάφεια
	* συγχορδίες από ομοιογενή αρμονικά διαστήματα δηλαδή μόνο 4ες ή μόνο 5ες ή μόνο 2ες κλπ
	* αμφισβήτηση της τονικότητας (μία συγχορδία μπορεί να ανήκει σε πολλούς αρμονικούς χώρους)
	* με χρήση αυξημένων και ελαττωμένων συγχορδιών (οι οποίες αμφισβητούν την ύπαρξη κάποιου τονικού κέντρου) αλλά και συγχορδιών 9ης, 11ης, 13ης κλπ και βέβαια η συνεχόμενη, παράλληλη κίνησή τους.
	* Συνήχηση-συνύπαρξη- μιας συγχορδίας με μια μελωδία από φθόγγους που δεν είναι δικοί της (πχ συγχορδία ΝΤΟ Μείζων και στη μελωδία φθόγγοι όπως φα δίεση, σι ύφεση κλπ)